
	Analýza vplyvov na služby verejnej správy pre občana


	7.1 Identifikácia služby verejnej správy, ktorá je dotknutá návrhom 

	7.1.1 Predpokladá predložený návrh zmenu existujúcej služby verejnej správy alebo vytvorenie novej služby? 

	Zmena existujúcej služby (konkretizujte a popíšte) 

	Predložený návrh zákona mení spôsob a podmienky poskytovania existujúcich služieb verejnej správy súvisiacich s poskytovaním súdnej ochrany a vybavovaním mimosporových konaní, najmä v oblasti rodinnoprávnej a poručenskej agendy, ako aj v niektorých oblastiach dedičského konania a detenčného konania. Navrhované zmeny sa týkajú najmä spôsobu vykonávania procesných úkonov, dostupnosti súdneho konania, procesného zastupovania maloletých, výkonu rozhodnutí vo veciach maloletých, neodkladných opatrení a poskytovania súvisiacich informácií a odbornej podpory.
Významnou zmenou, ktorá sa navrhuje, je zavedenie možnosti vykonávať výsluch prostredníctvom videokonferencie alebo iných prostriedkov komunikačnej technológie (§ 15a CMP), zavedenie informatívneho stretnutia rodičov a funkcie vyššieho súdneho úradníka-koordinátora (§ 30a CMP), úprava procesného opatrovníctva maloletého, ako aj zmeny v oblasti výkonu rozhodnutí vo veciach maloletých.


	Nová služba (konkretizujte a popíšte)

	V návrhu zákona sa nevytvára samostatná nová služba verejnej správy v zmysle zavedenia úplne nového druhu služby. Na strane druhej sa navrhuje zaviesť nové spôsoby poskytovania existujúcich služieb verejnej správy (ako aj podporné prvky), najmä videokonferenčné výsluchy, informatívne stretnutie rodičov a podpornú psychologickú činnosť.


	7.1.2 Špecifikácia služby verejnej správy, ktorá je dotknutá návrhom

	Názov služby 

	Poskytovanie súdnej ochrany a vybavovanie mimosporových konaní, najmä konaní vo veciach starostlivosti súdu o maloletých, výkonu rozhodnutí vo veciach maloletých, neodkladných opatrení, procesného zastupovania maloletých a ďalších mimosporových konaní.


	Platná právna úprava, na základe ktorej je služba poskytovaná (ak ide o zmenu existujúcej služby)

	Ide o ustanovenia zákona č. 161/2015 Z. z. Civilný mimosporový poriadok v znení neskorších predpisov najmä v oblasti ustanovenia upravujúce jednotlivé druhy mimosporových konaní, konanie vo veciach starostlivosti súdu o maloletých, procesné zastupovanie maloletých, neodkladné opatrenia a výkon rozhodnutia. S tým súvisiaca platná právna úprava zahŕňa najmä zákon č. 305/2005 Z. z. o sociálnoprávnej ochrane detí a o sociálnej kuratele, zákon č. 36/2005 Z. z. o rodine, zákon č. 71/1992 Z. z. o súdnych poplatkoch a poplatku za výpis z registra trestov a právnu úpravu Centra právnej pomoci v zákone č. 327/2005 Z. z. o poskytovaní právnej pomoci osobám v materiálnej núdzi a o zmene a doplnení zákona č. 586/2003 Z. z. o advokácii a o zmene a doplnení zákona  č. 455/1991 Zb. o živnostenskom podnikaní (živnostenský zákon) v znení neskorších predpisov.


	Subjekt, ktorý je na základe platnej právnej úpravy oprávnený službu poskytovať 

	Najmä všeobecné súdy Slovenskej republiky (v závislosti od druhu konania okresné a krajské súdy); na poskytovaní súvisiacich úkonov a výstupov sa podieľajú aj orgány sociálnoprávnej ochrany detí a sociálnej kurately, Centrum právnej pomoci, Centrum pre medzinárodnoprávnu ochranu detí a mládeže a ďalšie subjekty podľa povahy konania.


	7.1.3 O aký vplyv na službu verejnej správy ide? 

	Priamy vplyv (popíšte) 

	Návrh zákona bude mať priamy pozitívny vplyv aj negatívny vplyv na spôsob poskytovania služieb verejnej správy pre občana.
Pozitívny priamy vplyv spočíva najmä v možnosti vykonávať výsluch prostredníctvom videokonferencie alebo iných prostriedkov komunikačnej technológie, čím sa môže znížiť potreba osobnej účasti občana na súde a s tým súvisiace časové a cestovné náklady.
Pozitívny vplyv predstavuje aj možnosť vykonať informatívne stretnutie rodičov vedené vyšším súdnym úradníkom-koordinátorom, prípadne za účasti psychológa a procesného opatrovníka, ktorého účelom je podpora rodičov pri prevzatí rodičovskej zodpovednosti, využití odbornej pomoci a uzavretí dohody.
Pozitívny časový vplyv predstavuje aj zavedenie maximálnej 30-dňovej lehoty na rozhodnutie odvolacieho súdu vo vybraných konaniach o neodkladných opatreniach vo veciach maloletých.
Negatívny priamy vplyv sa môže javiť, napríklad vo vzťahu k predĺženiu lehoty na písomné vyhotovenie rozsudku z 15 kalendárnych dní na 15 pracovných dní, prípadne v zavedení nových procesných a donucovacích mechanizmov pri výkone rozhodnutí vo veciach maloletých.


	Nepriamy vplyv (popíšte) 

	Nepriamy pozitívny vplyv možno identifikovať v súvislosti s efektívnejším nastavením procesov, lepšou koordináciou subjektov zapojených do rodinnoprávnej agendy a oddelením sociálnej práce od právneho a procesného zastupovania maloletých.
Nepriamy negatívny vplyv môže vzniknúť v dôsledku organizačných a procesných zmien na strane orgánov verejnej správy, najmä pri presune niektorých činností súvisiacich s procesným zastupovaním maloletých a pri zavádzaní nových informačných, zisťovacích a koordinačných úloh.


	7.2 Vplyv služieb verejnej správy na občana

	7.2.1 Náklady 

	Zníženie priamych finančných nákladov 

	Navrhovaná právna úprava neustanovuje všeobecné zníženie priamych finančných nákladov občana na vybavenie požiadavky. Pri konkrétnych konaniach však môže v dôsledku efektívnejšieho priebehu konania, možnosti využitia videokonferenčného výsluchu a obmedzenia potreby osobnej účasti dôjsť k zníženiu celkových nákladov občana spojených s účasťou na konaní. Inak povedaná, navrhovaná úprava tým, že vytvára možnosť vykonávať výsluchy prostredníctvom videokonferencie, môže znížiť cestovné náklady účastníkov. 

	Zvýšenie priamych finančných nákladov

	Navrhovaná právna úprava zakladá zvýšenie priamych finančných nákladov v prípadoch, v ktorých dochádza k zvýšeniu poplatku za predbežnú konzultáciu poskytovanú Centrom právnej pomoci zo 6 eur na 10 eur.
Zároveň sa zavádza nový súdny poplatok vo výške 66 eur za určitý opakovaný návrh na nariadenie neodkladného opatrenia.
Ide o negatívny vplyv na občana v rozsahu, v akom bude konkrétny občan povinný uvedený poplatok uhradiť.


	Zníženie nepriamych finančných nákladov

	Pozitívny vplyv navrhovanej úpravy možno očakávať najmä v dôsledku možnosti vykonať výsluch prostredníctvom videokonferencie alebo iných prostriedkov komunikačnej technológie. Táto možnosť môže znížiť náklady na dopravu do sídla súdu, prípadne náklady súvisiace so zabezpečením účasti na pojednávaní, najmä pri občanoch, ktorí bývajú vo väčšej vzdialenosti od príslušného súdu.Pozitívny vplyv sa môže javiť ako významnejší pri zraniteľných skupinách občanov, pre ktoré je cestovanie a osobná účasť na súde spojená s vyššou finančnou a organizačnou záťažou.

	Zvýšenie nepriamych finančných nákladov

	Negatívny nepriamy finančný vplyv navrhovanej úpravy by mohol vzniknúť účastníkom konania v prípadoch, keď v dôsledku zmeny pravidiel pre konanie pred odvolacím súdom bude potrebné cestovať do sídla odvolacieho súdu.
Tento vplyv by mohol byť významnejší pri osobách so zdravotným postihnutím, osobách s obmedzenou mobilitou a ďalších zraniteľných skupinách. Negatívny vplyv je čiastočne zmiernený tým, že odvolací súd bude môcť na žiadosť účastníka a z vážnych dôvodov uskutočniť pojednávanie mimo svojho sídla. 

	7.2.2 Časový vplyv 

	Zvýšenie času vybavenia požiadavky (popíšte)

	Negatívny časový vplyv navrhovane úpravy by mohla zakladať najmä zmena lehoty na písomné vyhotovenie a expedíciu rozsudku z 15 kalendárnych dní na 15 pracovných dní. V konkrétnych prípadoch by tak mohol byť čas potrebný na získanie konečného rozhodnutia o niečo dlhší v porovnaní s platnou právnou úpravou.
Časovú a organizačnú záťaž by mohla v niektorých prípadoch zvýšiť aj potreba účasti občana na pojednávaní v sídle odvolacieho súdu.

	Zníženie času  vybavenia požiadavky (popíšte)

	Pozitívny časový vplyv navrhovaných zmien možno očakávať najmä:
-využitím videokonferenčných výsluchov, ktoré môžu znížiť čas potrebný na osobnú účasť občana na súde,
-využitím informatívneho stretnutia rodičov a koordinovanej odbornej pomoci,
-zjednodušením rozhodovania v prípadoch dohody rodičov,
-ustanovením maximálnej 30-dňovej lehoty na rozhodnutie odvolacieho súdu vo vybraných konaniach o neodkladných opatreniach vo veciach maloletých,
-efektívnejším výkonom rozhodnutí vo veciach maloletých.


	7.2.3 Ktorá skupina občanov bude predloženým návrhom ovplyvnená? 
Špecifikujte skupinu občanov, ktorá bude návrhom ovplyvnená (napr. držitelia vodičských oprávnení). Aká je  veľkosť tejto skupiny?

	Návrhom zákona by mohli byť ovplyvnení/ovplyvnené najmä:
-účastníci mimosporových konaní, najmä rodičia a ďalšie osoby vo veciach starostlivosti súdu o maloletých,
-maloleté deti ako osoby, ktorých práv a záujmov sa konanie týka,
-osoby vystupujúce ako účastníci konania o neodkladných opatreniach a výkone rozhodnutí,
-osoby využívajúce služby Centra právnej pomoci,
-osoby, ktorých sa týkajú zmeny v oblasti procesného opatrovníctva,
-osoby podliehajúce výkonu rozhodnutia vo veciach maloletých,
-účastníci dedičských a ďalších mimosporových konaní.
Osobitne môžu byť ovplyvnené zraniteľné skupiny, najmä osoby s ťažkým zdravotným postihnutím, osoby s obmedzenou mobilitou a osoby, pre ktoré je cestovanie do sídla odvolacieho súdu vzhľadom na ich sociálnu alebo zdravotnú situáciu sťažené.
Presnú veľkosť skupiny občanov dotknutých jednotlivými opatreniami nie je možné v tejto fáze exaktne kvantifikovať, nakoľko návrh zákona zasahuje do viacerých druhov mimosporových konaní a dostupné podklady neobsahujú súhrnnú štatistiku všetkých dotknutých úkonov v jednotlivých ad hoc prípadoch.


	7.2.4 Vyplývajú z návrhu pre občana pri vybavení svojej požiadavky nové povinnosti alebo zanikajú už existujúce povinnosti?  

	Nové povinnosti (identifikujte) 

	Pre občana nevzniká všeobecná nová administratívna povinnosť podávať osobitnú žiadosť alebo predkladať nový dokument pri každom vybavovaní služby.
Nové povinnosti alebo nové finančné zaťaženie však môžu vzniknúť v konkrétnych situáciách, najmä:
-povinnosť uhradiť nový súdny poplatok vo výške 66 eur v prípadoch ustanovených návrhom,
-povinnosť znášať zvýšený poplatok za predbežnú konzultáciu Centra právnej pomoci,
-povinnosť podrobiť sa novým donucovacím opatreniam pri nesplnení rozhodnutia vo veciach maloletých, ak sú splnené zákonné podmienky na ich uloženie.
Navrhované donucovacie opatrenia zahŕňajú aj zadržanie vodičského preukazu alebo osvedčenia o evidencii vozidla. Návrh zákona ich koncipuje ako prostriedky smerujúce k dobrovoľnému splneniu povinnosti.


	Zanikajúce povinnosti (identifikujte)

	Pozitívny vplyv návrhu zákona na administratívnu záťaž občana možno identifikovať najmä v prípadoch, keď využitie videokonferenčného výsluchu, nahradí osobnú účasť občana na súde. V prípadoch, keď rodičia dosiahnu dohodu a splnia podmienky ustanovené návrhom zákona, môže dôjsť k zjednodušeniu procesného postupu.

	7.3 Vplyv na procesy služieb vo verejnej správe

	7.3.1 Ktoré sú dotknuté subjekty verejnej správy? 
Ktoré subjekty verejnej správy sú účastné procesu poskytnutia služby? 

	Na procese poskytovania dotknutých služieb sa podľa povahy konkrétneho konania podieľajú najmä okresné súdy, krajské súdy, Ministerstvo spravodlivosti Slovenskej republiky v rámci výkonu kompetencií v oblasti justície a súdnej správy, Centrum právnej pomoci, orgány sociálnoprávnej ochrany detí a sociálnej kurately, Ústredie práce, sociálnych vecí a rodiny, Centrum pre medzinárodnoprávnu ochranu detí a mládeže, zamestnanci súdov zabezpečujúci videokonferenčné a ďalšie procesné úkony, psychológovia, ďalšie subjekty verejnej moci podľa druhu konkrétneho mimosporového konania.
Návrh zákona explicitne počíta s využitím psychológa, ktorý je zamestnancom krajského súdu, pri podpornej psychologickej činnosti v konaniach vo veciach starostlivosti súdu o maloletých.


	7.3.2 Vyplývajú z návrhu pre orgán verejnej správy pri vybavení požiadavky nové povinnosti alebo zanikajú už existujúce povinnosti?   

	Nové povinnosti (identifikujte)

	Navrhovaná právna úprava zakladá nové procesné povinnosti resp. modifikuje niektoré doterajšie procesné povinnosti a to najmä pre:
a) orgány sociálnoprávnej ochrany detí a sociálnej kurately:
Tieto orgány získavajú nové alebo precizované informačné a zisťovacie úlohy, najmä poskytovanie informácií súdu o rodinných, bytových a sociálnych pomeroch dieťaťa, o vykonávaných opatreniach a možnostiach odbornej pomoci a poskytovanie všeobecných informácií účastníkom konania.
b) súdy:
Súdy budú zabezpečovať nové procesné postupy súvisiace najmä  s vykonávaním výsluchov prostredníctvom videokonferencie, s overovaním totožnosti osoby pri videokonferenčnom výsluchu,
s informatívnym stretnutím rodičov, s činnosťou vyššieho súdneho úradníka-koordinátora, s využívaním podpornej činnosti psychológa, s novou úpravou výkonu rozhodnutí, s novými donucovacími opatreniami,
s novými pravidlami procesného opatrovníctva.
c) Centrum právnej pomoci:
V nadväznosti na navrhovanú úpravu procesného opatrovníctva sa rozširuje okruh prípadov, v ktorých bude môcť byť Centrum právnej pomoci ustanovené za procesného opatrovníka maloletému.
d) ďalšie dotknuté subjekty.

	Zanikajúce povinnosti (identifikujte)

	Pozitívny vplyv na procesy verejnej správy spočíva najmä v inštitucionálnom oddelení výkonu sociálnej práce od právneho a procesného zastupovania maloletých detí. V dôsledku navrhovanej úpravy sa niektoré doterajšie činnosti orgánov sociálnoprávnej ochrany detí a sociálnej kurately vypúšťajú alebo presúvajú na iné subjekty.
Pozitívny procesný vplyv možno očakávať aj v dôsledku možnosti využívať videokonferenčné výsluchy, zavedenia funkcie vyššieho súdneho úradníka-koordinátora, možnosti využitia podpornej psychologickej činnosti, racionalizácie procesov pri dohodách rodičov, presnejšieho rozdelenia kompetencií medzi sociálnu prácu a procesné zastupovanie maloletého.







